ИНФОРМАЦИЈА О ЈАВНОМ СЛУШАЊУ

ОДБОРА ЗА ЗАШТИТУ ЖИВОТНЕ СРЕДИНЕ

НА ТЕМУ „ПРЕЧИШЋАВАЊЕ ВОДА И УЛОГА ЛОКАЛНИХ САМОУПРАВА“,

ОДРЖАНОМ 22. МАРТА 2021. ГОДИНЕ

Одбор за заштиту животне средине је, на основу одлуке донете на седници одржаној 8. марта 2021. године, дана 22. марта одржао јавно слушање на тему „Пречишћавање вода и улога локалних самоуправа“.

 Јавно слушање је почело у 11,00 часова.

 Јавном слушању су присуствовали: др Љубинко Ракоњац, председник Одбора, Жарко Богатиновић, заменик председника Одбора, Гојко Палалић, Томислав Јанковић, Весна Кришанов, Невенка Костадинова, Акош Ујхељи, чланови Одбора, Велибор Милојичић, Владимир Граховац и Самира Ћосовић, заменици чланова Одбора, Тијана Давидовац и Милија Милетић, чланови Одбора за пољопривреду, шумарство и водопривреду, Дубравка Филиповски, Љубиша Стојмировић, Бранимир Јовановић, Братимир Васиљевић, Сања Јефић Бранковић, Ненад Крстић, Невена Веиновић и Босиљка Срдић, чланови неформалне Зелене посланичке групе, др Милорад Мијатовић, др Муамер Бачевац и Горан Ковачевић, чланови Фокус групе за развој механизма контроле процеса имплементације циљева одрживог развоја НСРС и народни посланици Ненад Митровић и Славиша Булатовић.

 Учесници јавног слушања били су: ФилипАбрамовић, помоћник министра заштите животне средине, Невена Драгојловић, посебни саветник министра заштите животне средине, Добрила Кујунџић, руководилац Групе за заштиту вода од загађивања у Републичкој дирекцији за воде, др Ивана Вилотијевић, секретар Секретаријата за заштиту животне средине Града Београда, Весна Шабановић и Дејан Трипковић, помоћници секретара за заштиту животне средине Града Београда, Миодраг Глушчевић, програмски директор за урбани развој, животну средину и комуналне делатностиСталне конференције градова и општина, Јана Павловић, саветница за животну средину у Сталној конференцији градова и општина, др Александар Лучић, председник Надзорног одбора ЈКП „Градска чистоћа“ и Осман Балић, Лига Рома Стална конференција ромских удружења грађана (СКРУГ), Биљана Чукић, Сектор за систем локалне самоуправе Министарства државне управе и локалне самоуправе, Нада Лазић, специјални саветник за одрживи развој у Министарству за људска и мањинска права и друштвени дијалог, Драган Ђукић, начелник Одељења за примењену климатологију и агрометеорологију у Републичком хидрометеоролошком заводу Србије, Миодраг Поповић и Наталија Павловић, инжењери у Институту за водопривреду „Јарослав Черни“, Адријана Загорац, Служба за заштиту вода у Јавном водопривредном предузећу „Воде Војводине“, Дражен Маровић, УНДП, Мирјана Домоњи, председница Еколошког покрета Стара Пазова, Лидија Радуловић, Београдски фонд за политичку изузетност и Мирослав Мијатовић, ПАКТ Лозница, као представници Зелене столице.

 Др Љубинко Ракоњац, председник Одбора, истакао је да се јавно слушање одржава на Међународни дан вода, подсетивши присутне да је 1992. године Генерална скупштина УН донела Резолуцију о обележавању Међународног дана вода, са циљем да се јавност подсети на важност воде и њене заштите, као и на недостатак воде за пиће. Истакао је да је организовање јавног слушања иницирао др Милорад Мијатовић, координатор Фокус групе за развој механизма контроле процеса имплементације циљева одрживог развоја НСРС.

 Др Милорад Мијатовић је, у уводној речи, рекао да повод за одржавање јесте Међународни дан вода, али да је увек значајно говорити о важним, а ограниченим ресурсима, као што су вода, ваздух и земља. Народна скупштина је као један од приоритета у свом раду означила заштиту животне средине, а прошле недеље је Народна скупштина је донела квалитетан и важан Закон о климатским променама. Истакао је, иако је Србија земља која је релативно богата водама, да је вода ограничени ресурс. Указао је на то да око милион људи на планети има велики проблем са водом за пиће, а очекује се да ће до 2050. године сваки четврти становник Земље бити у ситуацији да је нема у довољним количинама. Рекао је да је Србија последњих година много учинила по овом питању, као и да око 87,9% грађана има приступ градском водоводу и води за пиће, а циљ је да буде 100%. Понекад вода није најбољег квалитета, посебно у Банату, али је око 61% воде исправно, и у физичко-хемијском, и у микро-биолошком смислу. Још један проблем је канализација, чија тренутна покривеност у нашој земљи износи око 63% (према подацима из 2018. године), па је потребно још радити на томе. Увођење канализације, поготово у мањим местима јесте скуп подухват и немогуће је овај проблем решити одмах, али је неопоходно начинити први корак. Најтежи део проблема представља пречишћавање вода – само 14,12% се пречишћава (према подацима из 2018. године), што је јако мало. Истакао је да чак ни два највећа града, Београд и Нови Сад, тренутно немају пречистаче, а непречишћена вода се избацује у Дунав и Саву. Међутим, чине се напори да се овај проблем превазиђе, што захтева велика средства и кредите. У Новом Саду је планирана изградња пречистача на десној обали Дунава, кредити су већ одобрени и у догледно време би овај проблем требало разрешити, а исто се очекује и од Београда. Рекао је да би с овог јавног слушања требало да оду поруке, пре свега локалним заједницама, да оне морају учинити значајне напоре да се реши проблем пречистача вода. Међутим, држава не може све сама да уради, већ је неопходно покренути јавне кампање, у циљу подизања свести, едукације и укључивања младих. Међународна заједница има фондове који могу да обезбеде средства, али некад нам недостају пројекти, који су неопходни да би се ишло напред.

 Председник Одбора је нагласио да једно јавно слушање не може да реши све проблеме у одређеној области, али да ће их бити организовано још јавних слушања у наредном периоду, на различите теме и позвао је све присутне да се активно укључе. Истакао је да је јавно слушање организовано уз подршку УНДП и Швајцарске канцеларије за сарадњу, кроз Пројекат јачања парламентарне демократије и инклузивног политичког дијалога III фаза.

 ФилипАбрамовић, помоћник министра заштите животне средине, сложио се са првим говорником у погледу важности подизања свести и скретања пажње јавности на одређену тему, истакавши да једино синергија између институција, невладиних организација и самих грађана може да допринесе успешном решавању проблема у животној средини. Рекао је да управљање и пречишћавање отпадних вода у Србији представља пре изазов, него проблем, а јесте једна од приоритетних тема, на којој Министарство активно ради. Системско решавање полази од припреме и израде добре легислативе и подзаконских аката, али је важна и сама имплементација, како бисмо имали чисту животну средину. Министарство је покренуло сарадњу са јединицама локалне самоуправе и другим организацијама, не само на припреми пројектно-техничке документације, већ и у погледу комплетне помоћи у свему што је јединицама локалне самопураве потребно, као носиоцима обављања ове комуналне делатности. Овакви пројекти, који су мултисекторски и веома захтевни (највише у финансијском смислу), одавно нису рађени у Србији. У том контексту, започело се с анализом стања, тј. пресеком, како би се видело где се и Србија, и свака појединачна општина налазе, па су успостављени појединачни контакти са сваком јединицом локалне самоуправе, како би се установило где је којој помоћ неопходна за реализацију пројеката. Истакао је да је много већ урађено, како у погледу финансирања из буџета, тако и изналажења помоћи од страних донатора и институција (као што је нпр. УНДП и др.). У овом тренутку је око 28 јединица локалне самоуправе спремно (или скоро потпуно спремно) за извођење радова на изградњи пречистача отпадних вода, међутим, не ради се само на изградњи постројења за пречишћавање отпадних вода у постојећем систему, већ се за општине пројектује и оне се покривају недостајућом канализацијом, што је такође велики посао. Поред поменутих 28 јединица лукалне самоуправе, у Чачку, Нишу и Краљеву, као већим градовима, пројекти су такође у завршној фази припрема за реализацију. Изградња ових постројења ће имати позитиван утицај на животну средину у нашој земљи, а потом ће бити настављена изградња постројења и ширење мреже по целој Србији. Истакао је да је постојећа документација подложна провери и за многе општине се ради техничка контрола документације, како би све било прилагођено становницима, технологије проверене и одрживе за руковођење, а резултати потпуно у складу са стандардима у свету и ЕУ, као и са потребама животне средине. Посао је комплексан, много је институција умрежено, а укључени су и међунардони фактори и цивилно друштво, тако да је правних, техничких и финансијских изазова много, али с обзиром на важност обављања овог посла за Србију и здравље свих нас, ради се предано на томе да посао буде што пре завршен.

 Добрила Кујунџић, руководилац Групе за заштиту вода од загађивања у Републичкој дирекцији за воде, рекла је да заштита вода од загађивања представља велики изазов који је пред нама, али обезеђивање здраве животне средине и дуготрајног снабдевања квалитетном водом за пиће нема алтернативу. У том процесу је изузетно важно заштитити потенцијалне и постојеће изворе за водоснабдевање, али и за све друге кориснике, пољопривреду, наводњавање, рекреацију, купање итд. По до сад изнетим подацима се види да смо више пажње полагали на снабдевање водом, него на њихову заштиту, али се показало да овом другом треба дати исти значај, јер када се у отпадне воде испуштају оне материје које имају кумулативно дејство на здравље људи, без пречишћавања ово може да изазове дуготрајне последице не само по здравље људи, већ целу животну средину. Истакла је да се Републичка дирекција за воде конкретно бави овим пословима, како у погледу сарадње са корисницима, тако и у погледу упућивања на што боље имплементирање поменутих пројеката. Широк је спектар и надлежних институција и прописа који се односе на ову материју, па је веома битно да целокупна организација буде на највишем нивоу, како би биле поштоване све обавезе и према самој држави, и оне које имамо на основу потписаних споразума. Директива о пречишћавању комуналних отпадних вода, која има најдуже рокове за имплементацију и захтева највеће инвестиције, највише је послужила да усмери ка начину на који је неопходно радити и спроводити обавезе, а тако да то буде што једноставније, брже и ефикасније. По Закону о водама је делимично транспонована, још је нешто остало за допуну у националној легислативи, али се њене одредбе већ увелико примењују. Кад су у питању односи имзмеђу корисника и крајњих корисника, односно обавезе локалних самоуправа, стално се унапређује рад и кроз радне групе размењују искуства, па долази и до појединачних сарадњи с оним локалним самоуправама на чијим се територијама припрема пројектна документација и изводе радови. На тај начин се дошло и до одређених искустава у погледу тога шта је могуће побољшати. Између осталог је утврђено да би требало одређене напоре учинити приликом израде планске документације, јер је то основ за издавање локацијских услова, грађевинских дозвола итд, као и да је битно планску документацију припремати много унапред и добро конципирати локације постројења за пречишћавање, коридоре за колекторе итд. Такође је примећено да саставни део планске документације треба да буде муљ који настаје у процесу пречишћавања, који је претходних година, услед тога што није постојала свест о томе колика ће продукција муља бити, стављан у други план. Стога је припремљен Нацрт стратегије за управљање муљем на територији РС, која би требало да пружи преглед најцелисходнијих могућности. Припрема урбанистичко-планске докуменатације је између осталог битна и због решавања имовинско-правних односа на територијама локалних самоуправа, јер се често дешава да акта за грађење објеката због тога касне. Истакла је да су локалне самопураве врло спремне на сарадњу и преузимање задатака, као и за међуопштинску и међурегионалну сарадњу (какви примери већ постоје у пракси), тако да су велики изгледи да ће све бити успешно приведено крају.

 Др Ивана Вилотијевић, секретар Секретаријата за заштиту животне средине Града Београда, рекла је да је, по Закону о управљању водама, обавеза да водотокови другог реда буду регулисани преко јединица локалне самоуправе, док Секретаријат брине о квалитету вода, водним објектима за сакупљање, одвођење и пречишћавање отпадних вода и заштиту вода на водотоковима другог реда (што је у надлежности Секретаријата тек од почетка 2020. године). Секретаријат већ 40 година, заједно са Градским заводом за јавно здравље, врши мониторинг квалитета површинских вода на територији Београда, са циљем оцене квалитета водотокова у односу на релевантне прописе, праћења тренда загађивања вода, процене подобности за водоснабдевање Београда, Обреновца, Барича и Винче, процене самог санитарног стања водотокова и могућности здравствене безбедности, рекреације грађана, подобности за риболов, наводњавање пољопривредних површина итд. На основу резултата теренских лабораторијских испитивања, реализованих у складу са програмом квалитета површинских вода на територији Београда за последњих пет година, може се констатовати да је еколошки статус водотока другог реда на територији града лошег статуса, односно, одговара слабом и лошем еколошком статусу, што указује на велики утицај отпадних вода на квалитет ових водотокова, као и на потребу да се изврши изградња колектора отпадних вода и уређаја за третман комуналних и индустријских отпадних вода, пре испуштања у саме водотокове. Београд би у складу са распрострањеношћу водних тела на својој територији, посебну бригу требало да посвети малим водотоковима, који имају велики значај целом дужином. Нагласила је да, на територији Града Београда, не постоји систем за пречишћавање комуналних отпадних вода, па тако реке Сава и Дунав представљају основне реципијенте за нетретиране несанитарне отпадне воде. Реке су реципијенти и индустријских отпадних вода, што представља око 50% укупног загађења, а само 15% тих вода пре третмана улази у Дунав и Саву. Да би се спречило загађење водотокова и подземних вода, као и даље угрожавање биљног и животињског света у површинским водама, у наредном периоду ће се радити на: унапређењу третмана отпадних вода, побољшавању система управљања комуналним и индустријским отпадом, контроли загађења пољопривреде и речног саобраћаја. У циљу праћења врсте и количине емисије загађујућих материја у води, биће израђен и редовно ажуриран катастар водних објеката, уз локални регистар извора загађивача (који Секретаријат већ поседује). Посебан циљ унапређења и одржавања водотокова другог реда јесте заштита од загађења и очување и унапређење постојећих природних вредности водних ресурса, са приоритетом решавања канализационе инфраструктуре и решавањем проблема отпадних вода. Истакла је да став Секретаријата и Града Београда јесте да је за достизање циља, по Плану управљања водама, потребно успоставити планско интегративно управљање водама Града Београда, смањити проблем загађења вода чији је узрок испуштање отпадних вода на читавом административном простору Града, повећати степен покривености јавним канализационим системом, унапредити систем водоснабдевања на територији Београда, унапредити мониторинг квалитета површинских и подземних вода, обезбедити адекватан мониторинг индустријских и пољопривредних отпадних вода и подстицати потраживање и развој иновативних приступа у области заштите и управљања водама. Из тог разлога, Секретаријат је, на основу Закона о водама, Оквирне директиве о водама и Плана управљања водама на територији РС, покренуо израду стратегије уређења и одржавања водотокова другог реда на територији Града Београда, чиме ће се уређивати дугорочни правци управљања водотоковима другог реда на територији Града. Стратегију доноси Скупштина Града Београда, на предлог Секретаријата, за период од најмање 10 година. По истеку шест година, преиспитују се решења утврђена стратегијом и по потреби се врши допуна предлога. Обавеза је Секретаријата да прати реализацију стратегије, а уколико у току њеног спровођења дође до битно измењених околности, неопходно је да предлаже и усклађује мере, пре самог истека рока. Напоменула је да се, на известан начин, Секретаријат и раније бавио питањем пречишћавања отпадних вода, па је тако, у сарадњи са Институтом за шумарство реализовао два пројекта: Ревитализација Топчидерске реке биолошким системима за пречишћавање загађених вода и Ревитализација језера на локалитету Трешња, постављањем система плутајућих острва. Обавестила је присутне да се тренутно спроводи пројекат „Чистија Србија“, па ће Обреновац имати 90 км нове канализационе мреже и два постројења за пречишћавање отпадних вода. Такође, у Београду су планиране још четири фабрике за пречишћавање отпадних вода, завршено је пројектовање фабрике за прераду отпадних вода у Батајници, а треба да започне пројектовање фабрика у Остружници и Гроцкој.

 Миодраг Глушчевић, програмски директор за урбани развој, животну средину и комуналне делатностиСталне конференције градова и општина, рекао је да је улога јединица локалних самоуправа несумњива, имајући у виду да је пречишћавање отпадних вода комунална делатност од општег интереса, а да су локалне самоуправе у обавези да за њу створе услове, организују и обезбеде пружање те услуге. Када је у питању степен пречишћавања отпадних вода у Србији, према подацима Републичког завода за статистику, он је 2019. године био на нивоу од 13,6% пречишћених отпадних вода (од укупно произведених отпадних вода), што је изузетно ниско у поређењу са другим земљама Европе и окружења. Међутим, добра је вест да се број отпадних вода које се пречишћавају у Србији из године у годину повећава, нпр. почетком 2020. године је пуштено у рад постројење у Крушевцу, а ових дана би требало да буде пуштено у рад и постројење у Чајетини, тако да има разлога за оптимизам. С обзиром на то да је ова област и у финансијском и у сваком другом смислу врло захтевна, Србија је баш за њу тражила најдуже прелазне периоде (до 2044. године би требало да се потпуно усагласимо са стандардима ЕУ). У прилог томе колико је овај процес тежак и дуготрајан, говори и податак да ће Србија морати да изгради око 359 постројења. Директива о комуналним отпадним водама наводи да је потребно вршити третман отпадних вода за свако насеље које има више од две хиљаде становника, па је отуд и број неопходних постројења толики. Скренуо је пажњу на оно што би могло да представља изазов у целом процесу, а то су капацитети на локалном нивоу, и у погледу броја људи који раде у локалним самоуправама и баве се овом темом, али и техничких и финансијских капацитета, а то се превасходно односи на мање општине. Различити финансијски споразуми са међународним институцијама су потписани, обезбеђена су средства за изградњу ових објеката, међутим, треба обезбедити да постројења у дужем року функционишу на одржив начин, што најпре подразумева довољан број људи на локалу који ће њима управљати, док је са друге стране потребно да буду покривени сви оперативни трошкови, а њих морају да сносе сами корисници, тј. грађани и привреда. Ово не би требало да буде проблем у већим градовима, али ће цене тих услуга у малим општинама бити толике да корисници неће бити у стању да их плате. Одређена решења за то постоје, покреће се међуопштинска сарадња, тако што би водовод једне највеће општине требало да управља и постројењима у неколико мањих општина, а трошкови целокупног система би се делили између корисника из свих општина које остварују сарадњу, па би на тај начин цена услуге била приуштива свим корисницима. Ово је пример добре праксе о коме треба размишљати.

Др Александар Лучић, председник Надзорног одбора ЈКП „Градска чистоћа“ и заменик директора Института за шумарство, рекао је да ЈКП „Градска чистоћа“ тренутно има велики комунални проблем у Београду, који се односи на депонију Винча и на воду која из те депоније улази директно у Дунав, али се предвиђа да би ово требало да буде решено у наредних неколико месеци. Скренуо је пажњу на то да се отпадне воде не морају третирати само на начин на који је то до сад рађено, већ да постоје и други процеси. Свакодневно се огромне количине отпадних вода избацују у реке и језера, а реке су постале колектори свих урбаних и индустријских отпадних вода. Стога је Секретаријат у сарадњи с Институтом за шумарство, реализовао два пројекта, о којима је већ било речи. Први пројекат (ревитализација Топчидерске реке) је започет 2014. године, а основни циљ је био да се понуди еколошки прихватљиво, економски ефикасно и исплативо решење за третман и ревитализацију загађених урбаних речних токова. Главни резултат пројекта је био конструкција модела плутајућих острва, што би надаље могло да се користи за пречишћавање воде и на другим рекама, језерима, каналима и барама Београда. Поред тога, одређене су и потенцијалне водене површине у Београду, на којима је могуће постављање поменутог модела плутајућих острва. У складу с испуњењем ових циљева, на обали Топчидерске реке је постављен биолошки систем за пречишћавање отпадних вода. Плутајућа острва су иновативна зелена технологија, утемељена на биљкама, а имају могућност да уклањају вишак нутритијената и тешких метала из површинских вода, под различитим условима. Имитацијом природних процеса, без употребе хемијских материја или додатне енергије, а захваљујући симбиотичким односима својих основних компоненти биљака, алги, микроорганизама, подлоге и воде, ова зелена технологија омогућава ревитализацију загађених и пречишћавање отпадних вода. Осим на побољшање квалитета воде, плутајућа острва утичу на повећање естетске ефикасности околине и пејзажа, што је такође важно. Истовремено, утичу на формирање и побољшање станишта, обнављање биодиверзитета, заштиту приобалног појаса, повећање потенцијала околине за развој туризма итд. Предложени модел плутајућих острва се састоји од пластичних решеткастих носача, супстрата и шест врста декоративних биљака које су током испитиваног периода показале добар потенцијал за уклањање различитих полутаната и загађене воде. На основу резултата истраживања спроведног током једне вегетационе сезоне, закључено је да предложени модел плутајућих острва има високу ефикасност у третману загађених вода. Најважније – улив воде из реке у биолошки систем, на основу садржаја већине полутаната који представљају параметар за оцену еколошког статуса вода, окарактерисан је као вода лошег класа V квалитета и умереног класа III еколошког статуса, а по проласку воде кроз биолошки систем, добијена је вода одличног еколошког статуса класе I. Та вода је затим коришћена за заливање биљака у непосредној близини. Такође је закључено да Београд на својој широј територији има много потенцијалних површина за постављање плутајућих острва, која могу да помогну да се поврати одржив физички, хемијски и биолошки интегритет вода. Рекао је да је, на основу добијених резултата и изведених закључака поменутог пројекта, Секретаријат одабрао језеро на локалитету Трешња за постављање плутајућих острва, па је тако у сарадњи с Институтом за шумарство, од 2018. до 2020. године, реализован други пројекат. На основу садржаних полутаната у води као параметара за оцену еколошког статуса воде, вода улива је имала карактеристике слабог еколошког статуса IV класа, а код излаза је имала квалитет II класе. Предложени модел плутајућих острва има карактер иновативне технологије, јер до сада у Србији није коришћен за пречишћавање и ревитализацију загађених вода. На основу спроведених истраживања и прегледа научно-стручне релевантне литературе о постојећим типовима плутајућих острва, закључено је да овај модел у погледу конструкције решеткастог носача, супстрата, састава вегетације острва и начина анкерисања, није конструисан ни у свету, ни код нас до тада. Подсетио је да нема екологије без економије, па је урађена економска анализа оправданости овог пројекта и закључено је да се уложена средства враћају за две и по године. А с обзиром на то да је оцењено да је пројекат економски оправдан и да омогућава повраћај великих кост бенефита у наредном периоду, предложено је да буде омогућена финансијска подршка за његову дугорочну реализацију. Научна и стручна валидација ефикасности економске исплативости и еколошке прихватљивости модела плутајућих острва је извршена и кроз докторску дисертацију, која је добила награду Привредне коморе Београда. Претпоставља се да ће како се државни буџети буду смањивали, а цена воде расла и државни нормативи постајати све сложенији, једноставни, економски исплативи и ефикасни биолошки системи за третман отпадних вода и њихову рециклажу у пракси имати све већи значај. Кроз даље усавршавање ових технологија, оне би се у будућности могле користити за пречишћавање отпадних вода и опоравак водених површина у већој мери.

 Осман Балић, Лига Рома Стална конференција ромских удружења грађана (СКРУГ), рекао је да у Србији живи 5334 ромских породица, или око 30 хиљада људи, који немају приступ пијаћој води (податак из Пописа становништва из 2012. године). Људско право на чисту воду је препознато и гарантовано одредбама бројних међународних конвенција и уговора који се односе на људска права. И поред тога, питање воде у ромским насељима је нерешено, што је недопустиво, а појава вируса Ковид-19 је ове разлике учинила још видљивијим и израженијим, стављајући пред становнике ових насеља додатне изазове. Ово се нарочито односи на испуњавање препорука здравствених установа о спровођењу хигијенских мера за превенцију и заштиту од вируса и заразе. Рекао је да су се, на почетку пандемије, у марту 2020. године, обратили председнику Републике и председници Владе, указујући на ову појаву и повећан ризик за припаднике ромске популације и одговори су тада били охрабрујући. После овог апела, Министарство државне управе и локалне самоуправе је свим јединицама локалне самоуправе упутило писмо-препоруку у вези са водом и неформалним насељима. Истакао је да данас, на Међународни дан воде, воде и даље нема, иако се недостатак приступа безбедној води за пиће у 21. веку, сматра једном од највећих повреда људских права. Светска здравствена организација је прописала да је потребно између 50 и 100 литара воде по особи дневно, како би се осигурало задовољење најосновнијих потреба. Истакао је да ова насеља, у којима 30 хиљада Рома и даље живи без воде, постоје по 70-ак година, а тенденциозно се годинама стављају у позицију неформалних, нелегалних и нехигијенских, да би постојао алиби за нечињење. Наиме, стара ромска насеља се не легализују ни поред Нацрта закона о легализацији старих одрживих насеља (који се у Народној скупштини налази од 2013. године), због чега њихови житељи немају права ни на шта, па ни на воду. Ова насеља се често налазе у центрима градова у Србији, на врло атрактивним локацијама, па су интересантна потенцијалним инвеститорима, а могуће је и да је ситуација таква зато што у тим насељима живе баш Роми. Поставља се питање да ли је приступ води Рома ствар нечије добре воље, иако је држава у претходном периоду, преко различитих пројеката, добијала средства за унапређење живота у ромским насељима. Овај проблем траје дуго, више деценија и потребно је указати на њега. Рекао је да свакако за ово постоји и одговорност Рома, али да би се нпр. организовали по принципу сеоских водовода, неопходна је и помоћ локалне самоуправе, која је нажалост врло често само декларативног карактера. Због свега наведеног, невладине организације и стручна јавност предлажу усвајање нове конвенције УН о води, а у Србији измену Устава, на основу које би право на воду добило статус права. Истакао је да вода и водовод не могу бити питање волунтаризма и личних ставова, док недостатак здраве пијаће воде и индолентност власти угрожавају безбедност људи.

 У дискусији су учествовали: Дубравка Филиповски, Милија Милетић, Мирјана Домоњи, Нада Лазић, Томислав Јанковић и Самира Ћосовић.

 Дубравка Филиповски, народна посланица и координаторка неформалне Зелене посланичке групе, рекла је да ће све о чему је данас било речи свакако бити предмет анализе ове посланичке групе, која окупља велики број народних посланика, са циљем да теме заштите животне средине буду приоритетне за Народну скупштину. Зелена посланичка група жели дијалог свих актера и стварање консензуса око најважнијих питања у вези са овим темама. Важно је што пре тему заштите животне средине спустити на локални ниво и иако је у локалним самоуправама потребно оснажити капацитете, такође је потребно израдити локалне планове за заштиту животне средине, створити локалне савете за животну средину, заговарати принцип циркуларне економије на локалном нивоу и стимулисати их да раде пројекте и да аплицирају са њима и на локалном, и на регионалном нивоу. С обзиром на то да се питање отпадних вода у последње време подиже на виши ниво и много се ради на њему, поставила је питање да ли Министарство зна која ће бити даља динамика изградње постројења за пречишћавање отпадних вода, поред поменутих 28, колико их је већ спремно за почетак извођења радова. Рекла је да је Зелена посланичка група покренула регионалну иницијативу о заштити животне средине, а један од приоритета је имплементација „Зелене агенде“, која је потписана у новембру прошле године и Европска комисија је за њену имплементацију определила девет милијарди евра. Поставила је питање шта је оно што је потребно да парламенти земаља потписница ураде, како би олакшали имплементацију овог важног пројекта. Истакла је да су у заштити животне средине веома важне транспарентност у свим областима и што већа укљученост грађана.

 Милија Милетић, народни посланик, рекао је да би сви заједно требало да раде на решавању питања отпадних вода, јер је вода извор живота и иако је у претходном периоду направљено много грешака, њих је сада потребно постепено решавати. Проблем малих средина се огледа у малом броју људи који би се овим питањима бавили. Поред малих капацитета, мале су и зараде, а велики је број старих људи, због чега је нопходна помоћ државе и стручњака. Указао је на то да су нам, поред средстава из ЕУ, на располагању и кредити из Кине, који се могу усмерити на решавање питања инфраструктуре, јер су проблеми са водоводом и канализацијом у мањим срединама свепристуни. Рекао је да је он, као члан Одбора за пољопривреду, шумарство и водопривреду и председник Пододбора за праћење стања у пољопривреди у маргиналним и неразвијеним подручјима Републике Србије, упознат са тим колико је живот у нашим неразвијеним подручјима другачији од живота у већим центрима, али да је потребно наставити рад у интересу свих, без обзира на то где ко живи.

Мирјана Домоњи, председница Еколошког покрета Стара Пазова, истакла је да је на локалном нивоу потребно поставити приоритете у погледу заштите животне средине, јер колико год да је данас било позитивних и лепих излагања, поставља се питање да ли су то приоритети у тренутним условима пандемије, као и у условима у којима нема довољно добре пијаће воде. Стога би приоритет биле фабрике пијаће воде на локалном нивоу, а затим све остало. Предложила је да једна од наредних тема буде заштита животне средине од штетног нејонизујућег електромагнетног зрачења, које, по њеном мишљењу, вирусима пружа прилику да се развијају.

 Нада Лазић, саветница за одрживи развој у Министарству за људска и мањинска права и друштвени дијалог, рекла је да мало људи зна шта одрживи развој значи, па је објаснила да он, у најкраћем, подразумева такво понашање људи према животној средини које ће омогућити да и наредне генерације могу да живе пристојно. Истакла је да публикација Циљеви одрживог развоја, за коју сматра да би сваки грађанин требало да је има, садржи укупно 17 циљева и 169 подциљева, а циљ број 6. се односи на обезбеђивање санитарних услова и приступ пијаћој води за све. Кад је у питању потрошња воде, наша земља спада у велике расипнике – европска норма иде од 110 до 140 литара по становнику дневно, а по неким мерењима, код нас се троши око 250 и више. У извештајима се често наводи да се око трећине воде код нас „губи“ (где поред техничких губитака, спада и ненаплаћена вода, она која се краде преко дивљих прикључака). Велики број становника је прикључен на воду за пиће (преко јавних предузећа, сопствених бунара, микроводовода итд.), а постоји и проблем отпадних вода. У овом тренутку, кад су у питању постројења за третман отпадних вода, према подацима локалних заједница имамо укупно 47 постројења, од којих 7 ради само примарно пречишћавање, 21 секундарно, а само 5 постројења терцијарно пречишћавање. Када се ово упореди са подацима ЕУ, види се у којој мери ми заостајемо за чланицама ЕУ (које су биле у обавези да до 2015. године реше проблем својих отпадних вода и изврше пречишћавање до терцијарног нивоа). Кад је у питању издвајање средстава код нас, тренутним темпом улагања нећемо далеко догурати. Истакла је да је проблем што су воде разврстане у неколико сектора, па тако тема вода није директно тема Министарства заштите животне средине, већ је она у надлежности Министарства пољопривреде, док у надлежност Министарства здравља спада сектор пијаћих вода итд. Дакле, у организационом смислу, ова област захтева много шири дијапазон учесника и шири дијалог. Управо зато ће Министарство за људска и мањинска права и друштвени дијалог, по окрузима организовати дијалоге, како би се људи упознали са тим шта значи одрживи развој, које су њихове обавезе и на који начин би га требало спроводити. Истакла је да се локалне самоуправе суочавају са више проблема, као што су недостатак финансијских средстава и капацитета људи (у смислу квалитетних кадрова). Кад је ова област у питању, поменути проблеми не смеју бити предмет политичких расправа, већ би она требало да буде општи интерес свих.

Томислав Јанковић, члан Одбора за заштиту животне средине, рекао је да је у Сремској Митровици из које долази, урађена пројектно-техничка документација за три важна пројекта, уско везана за тему о којој је данас реч. Један се односи на центар за одрживи развој који би требало да буде изграђен у Сремској Митровици, иновациони и едукациони центар који би се налазио у непосредној близини регионалне депоније Срем-Мачва и представљао би базу за обуку свих оператора отпадних вода. Овај центар би био значајан и јер би кроз њега донатори лакше могли да прате све финансијске пласмане. Грађевинска дозвола постоји, Град Сремска Митровица је издвојио парцелу и сви надлежни органи су већ обавештени. У насељеном месту Мачванска Митровица, на десној обали Саве, већ 15-ак година постоји пречистач отпадних вода, али он није у функцији, па у овом насељеном месту, са око 4500 становника, све отпадне воде одлазе директно у Саву, без претходног третмана, што представља проблем и околним градовима. Други пројекат се односи на интегрални систем за прикупљање, транспорт и и прераду отпадних вода, који би требало да повеже Ириг, Руму и С. Митровицу (око 200 хиљада становника), а могао би да заживи уколико би постојала подршка донатора и државе. Трећи пројекат, тзв. „Источни Срем“ се односи на регионални систем за наводњавање. Наиме, на простору Срема постоји више извора квалитетне воде, а овај пројекат би омогућио да кроз прстенасту везу буду повезани Рума, Ириг, Инђија, Стара Пазова и Пећинци (исто око 200 хиљада становника), јер тренутно поготово виши делови имају проблем са снабдевањем водом. Значајно је и то што би овај систем могао да се прикључи на Београдски водовод, јер одређени делови Београда такође имају проблема са снабдевањем водом током сушних месеци, а овај систем би обезбеђивао довољне количине воде за све.

 Самира Ћосовић, заменица члана Одбора за заштиту животне средине и чланица Зелене посланичке групе, рекла је да је Пријепоље из кога долази, уназад пет деценија имало велики проблем са несанитарном депонијом која се налази уз магистрални пут Београд-Бар, тик уз реку Лим и са сваким порастом водостаја је река огромне количине смећа носила до Потпећког језера. Захваљујући сарадњи општинског руководства с општинама Прибој и Нова Варош и Министарством за заштиту животне средине, овај проблем је коначно решен, а ова несанитарна депонија је затворена у новембру прошле године. Смеће се привремено одлаже на депонију Дубоки Поток у Прибоју, до изградње рециклажне станице Бањица, која ће бити на територији Нове Вароши. Рекла је да је у току израда пројекта за проширење тела депоније Дубоко у Ужицу, а ова депонија је регионалног карактера и прихватаће смеће десетак општина. На тај начин ће бити решен проблем комуналног отпада у Пријепољу, али и у другим општинама. Кад је у питању пијаћа вода, рекла је да Пријепоље има једно јако извориште и више мањих, којима се подмирују потребе грађана, међутим, проблем са комуналним отпадним водама је нешто са чиме Пријепоље тек почиње да се бори. Наиме, неопходно је најпре да буде донет детаљни план регулације, да се купи земљиште за изградњу постројења за пречишћавање отпадних вода, а за сад је донета одлука Општинског већа и ускоро ће бити изабрана фирма која ће израдити детаљни план регулације. Овај процес свакако неће бити брз, али је важно да је решавање овог проблема започето.

 Закључујући јавно слушање, председник Одбора др Љубинко Ракоњац, нагласио је да је ово било прво јавно слушање на тему пречишћавања вода, а да ће Одбор наставити са организовањем јавних слушања на тему вода уопште и других важних ресурса.

 Јавно слушање је завршено у 13,00 часова.